b'\n_START_ARTICLE_\nMongo Aaltonen\n_START_PARAGRAPH_\nTapio \xe2\x80\x9dMongo\xe2\x80\x9d Aaltonen (s. 14. kes\xc3\xa4kuuta 1961 Kiukainen) on suomalainen ly\xc3\xb6m\xc3\xa4soittaja. Aaltonen on soittanut perkussioita monissa suomalaisissa jazz-, pop- ja kevyen musiikin yhtyeiss\xc3\xa4. N\xc3\xa4it\xc3\xa4 ovat muun muassa Olympia-orkesteri, Pepe Ahlqvistin (H.A.R.P.), Jari Sillanp\xc3\xa4\xc3\xa4n, Hectorin ja Heikki Silvennoisen yhtyeet sek\xc3\xa4 jazz-genre\xc3\xa4 edustavat Pori Big Band, UMO ja Jukka Linkola Octet.  Aaltonen on ollut muun muassa Heikki Sarmannon, Eero Koivistoisen, J. Karjalaisen ja Pave Maijasen levytyksiss\xc3\xa4. H\xc3\xa4nelle on ollut kysynt\xc3\xa4\xc3\xa4 my\xc3\xb6s teatteri- ja elokuvamusiikin, televisio-ohjelmien ja klassisen orkesterimusiikin saroilla. Erityisen paljon Mongo Aaltonen on tehnyt yhteisty\xc3\xb6t\xc3\xa4 rumpali Anssi Nyk\xc3\xa4sen kanssa._NEWLINE_Kiukaisista kotoisin oleva Aaltonen otti aluksi tunteja Upi Sorvalilta ja opiskeli sitten Porin musiikkiopistossa ja Sibelius-Akatemiassa.'